Maatskappy aangekla ná chemiese storting tydens oproer | Maroela Media
Die reuse- chemiese storting wat tydens die sogenaamde Zuma-onluste by 'n aanleg van United Phosphorus Limited (UPL) in Cornubia in KwaZulu-Natal plaasgevind het, het 'n ernstige omgewingsramp tot gevolg gehad.
Dit blyk nou dat UPL moontlik aanspreeklik gehou sal word.
Barbara Creecy, minister van bosbou, visserye en omgewingsake, het Sondag 'n verslag rakende die storting bekendgemaak waarin daar bevind word dat UPL geen omgewingspermitte gehad het om sake in die gebied te doen nie.
Dié verslag is opgestel deur 'n veelparty-ondersoekspan wat saamgestel is om die storting te ondersoek en het bevind dat UPL nie oor die nodige omgewingsmagtiging beskik het voordat hy drie maande voor die voorval in Cornubia begin sake dryf het nie.
Dié magtiging moes van die KwaZulu-Natalse departement van ekonomiese ontwikkeling, toerisme en omgewingsake verkry geword het.
Die maatskappy is intussen strafregtelik aangekla.
Luidens die verslag het UPL ook nie 'n kritieke risiko-assessering of beplanningstoestemming van die Ethekwini- metropolitaanse munisipaliteit ingevolge die Wet op Beroepsgesondheid en Veiligheid (OHSA) en die relevante munisipale verordeninge verkry nie.
"Indien UPL hierdie proses gevolg het, sou hy na alle waarskynlikheid as 'n groot gevaarinstelling gedefinieer gewees het, met inagneming van die aansienlike hoeveelhede en aard van die chemikalieë wat op hierdie spesifieke plek gestoor is," sê Creecy.
Die minister sê 'n onafhanklike span ondersoekers het reeds met 'n strafregtelike ondersoek begin. Bewyse waaronder monsterneming van onder meer sand, water, vis en plante, sal gedurende die ondersoek ingevorder word om die maatskappy se strafregtelike aanspreeklikheid te bepaal ten opsigte van die skade wat aan die omgewing aangerig is.
"Dit kan 'n paar jaar neem om van hierdie voorval te herstel," het Creecy gesê oor die ernstige omgewingsramp wat in Julie afgespeel het.
Maroela Media het vroeër berig groot hoeveelhede onkruiddoders, swamdoders en plaagdoders het in Julie vanjaar in die see beland toe oproermakers onder meer die UPL-aanleg in Durban aan die brand gesteek het.
Luidens die verslag word 'n hele ekosisteem, nie net in die omgewing van die UPL nie, maar ook etlike kilometers noord van die monding van die uMhlanga -riviermond, ernstig geraak deur die chemiese storting.
Die plaaslike munisipaliteit het intussen strande in die omgewing as voorsorgmaatreël gesluit en die publiek gewaarsku om nie te hengel of van die dooie seelewe op te tel nie.
Die strande bly vir eers gesluit, sê Creecy.
Indirek is Zuma hiervoor verantwoordelik.
Ek verstaan 100% dat die spesifieke maatskappy moet verantwoording doen vir sy sogenaamde "onwettige" praktyke…. but let's be honest…. Die PRIMêRE rede vir die storting is as gevolg die oproer-makers van Zuma wat nie die breinkrag het om hulself beskaafd te laat geld nie. En ek sien wraggies nog GEEN kommissie van ondersoek wat die klomp narre ondersoek nie! Ons doen wragtig deesdae alles in hierdie land van agter af vorentoe! REGTIG!!??
WOW wonderlik die skuldige plunderaars en hul aanhitsers word nie aanspreeklik gehou nie mmmmm en wat van die KwaZulu-Natalse departement van ekonomiese ontwikkeling, toerisme en omgewing, Gedondheids department, Munisipaliteit – daar is nie n manier dat so n masiewe gebou besigheid kan doen en nie een van die goedkeurende instansies het daarvan geweet nie. ALMAL – die plunderaars wat op nuus media gesien is, hul aanhitsers wat bekend gemaak is asook die wat nie bekend gemaak is nie, die persone wat die rede tot plundery is, die stigters/eienaars/finansiers van die maatskappy/besigheid asook die goedkeurende departemente hoort almal saam verantwoordelik gehou… Lees meer »